***« Менің мамандығым: Мақтанышым »***

 Мамандық – әрбір адамның болашағы, сондай-ақ шаруашылық көзі болып табылатын сүйікті іс. Кез келген адам өз мамандығына құрметпен қарайды емес пе?. Мамандық таңдау үлкен жауапкершілікті қажет етеді.

 Сонымен бірге, әр мамандықтың ерекшеліктері де бар. Ізгі мамандықтардың бірі – мұғалімдік дер едік. Ұстаз баланы оқытып-тәрбиелеп, елін көркейтер азамат етсе, адам жанының арашасы саналатын ақ халатты абзал жандар – дәрігер мамандығының ерекшелігі - ауырған жанның тәнін ғана емес, ішкі жан-дүниесін де емдейді емес пе?.

 Болашақта үлкен мамандық иесі болатынын армандамайтын бала болмайды. Мектеп партасында отырғанда «кім боласың?» деген сұрақтарды көп еститін едік. Сонда бала арманында шек бар ма? Қиялға батып кейде бірнеше тіпті ұқсамайтын мамандықтарды айтып, мәз болатынбыз. Мектепті бітіре сала колледж қабырғасында дәл сен қалаған мамандық құшақ жая қарсы алардай көрінетін. Сөйтсек біз елемеген мәселелер көп екен. Тапсыратын емтихандар өзінше бір төбе, ал мамандық, оқу орнын таңдау бөлек әңгіме… «Өмірде өз орныңды табу үшін маман болу керек», дегенді де естігенім бар. Содан болар жас түлек болып ұшарында «мамандық таңдауда шатаспа», деп жатады. Қанатың қатаймай өмір жолында қандай да бір шешім қабылдау оңай емес екендігін мойындау керек. Өйткені балалық шағында сол мамандықтың тек қаймағына құштар болатының сөзсіз.

 Бағыма орай, мен өзім қалаған мамандық бойынша орта арнаулы білім алып, тәжірибе жинақтаудамын. «Мамандығым – мақтанышым» деп айта аламын. Дегенмен, менің мамандығымда мен білмейтін қыр-сыры әлде қайда көп екен. «Білетінім бір тоғыз, білмейтінім тоқсан тоғыз», деп осы мамандықтың бір ұшын ұстап жүрмін. Бастысы, бұл мамандықты сүйіп оқыдым және мен үшін аса қымбат

 Мен алғашқы қадамымды Зеренді ауданына қарасты Дөңгілағаш ауылындағы мектебінен бастадым. 1 жыл жұмыс атқарып отбасы жағдайыма байланысты қазіргі Бурабай ауданы, Жасыл ауылының негізгі мектебіне ауыстым. Мектебіміздің директоры Амержанов Бекжан Жолтайұлы жылы лебізбен қарсы алып,жұмысқа қабылдады. Мен мектепке келгенде бәрі маған қызық болып көрінді, себебі жат адамдар жат жер. Алғашқы күндері Қандай мектеп? Әріптестерім қандай екен? деген сұрақтар қатты мазалады.Кейіннен барлығымен таныстым. Алғашқы рет сабақ өткізген кезде, оқушылармен танысу да мен үшін үлкен қорқыныш болды. Себебі, оқушылардың мен жайында қандай ойлар қалыптасатындығы, мені мұғалім ретінде қалай қабылдайтындығы мен үшін өте маңызды болды. Бара-бара мектепке үйреніп, мектеп тіпті екінші үйіме айналғандай болды. Қазіргі таңда атаулы мектепте жұмыс атқарудамын. Ал ұжымым жайлы бір-екі ауыз сөз айтар болсам: ұжымым тату және өте мықты. Ұжымымдағы әрбір адам әрқашан көмек қолын беруге дайын тұрады. Қандай да бір көмек керек болса, көмектеседі. Ұжымым жайлы айта бастағанда осы бір мақал еріксіз есіме түсті: «Жұмыла көтерген жүк жеңіл» демекші әріптестерімізбен әрқашан біргеміз. Ұжымда қандай да бір шешім қабылдау керек болса, бірден бірлесіп қабылдаймыз. Тәжірибесі мол мамандардың арасында жүріп өзіңді шын ұстаз ретінде сезінесің. Мектепте жұмыс істей жүріп, мен арманыма бір қадам болса да жақындай түстім деп ойлаймын.Менің ендігі белесім, ендігі асуым - ол қанаты қатайған маман болу және де менен үлгі алардай ұстаз болу.

Дайындаған: Жасыл ауылының мектебінің тәлімгері Хаңжаң М.